CELEX: 52015PC0141
Language: mt
Date: 2015-03-26
Title: Proposta għal REGOLAMENT TAL-PARLAMENT EWROPEW U TAL-KUNSILL li jiffissa r-rata ta’ aġġustament prevista fir-Regolament tal-Kunsill (KE) Nru 1306/2013 għall-pagamenti diretti għas-sena kalendarja 2015

|
			
		
		
		52015PC0141
		
			Proposta għal REGOLAMENT TAL-PARLAMENT EWROPEW U TAL-KUNSILL li jiffissa r-rata ta’ aġġustament prevista fir-Regolament tal-Kunsill (KE) Nru 1306/2013 għall-pagamenti diretti għas-sena kalendarja 2015 /* COM/2015/0141 final - 2015/0070 (COD) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
It-Trattat dwar il-Funzjonament tal-Unjoni
Ewropea jistabbilixxi r-regola fundamentali dwar il-finanzjament tal-Unjoni, li
skontha l-baġit annwali tal-Unjoni jrid jikkonforma mal-Qafas Finanzjarju
Pluriennali (il-QFP). 
Sabiex is-settur agrikolu jingħata
appoġġ f’każ ta’ kriżijiet kbar li jolqtu l-produzzjoni jew
id-distribuzzjoni agrikola, għandha tiġi stabbilita riżerva
għall-kriżijiet billi, fil-bidu ta’ kull sena, jiġi applikat
tnaqqis fil-pagamenti diretti permezz ta’ mekkaniżmu tad-dixxiplina
finanzjarja previst fl-Artikolu 26 tar-Regolament (UE) Nru 1306/2013
tal-Parlament Ewropew u tal-Kunsill
tas-17 ta’ Diċembru 2013 dwar il-finanzjament,
il-ġestjoni u l-monitoraġġ tal-politika agrikola komuni[1]. L-Artikolu 25 ta’
dan ir-Regolament jistabbilixxi li r-riżerva għal kriżijiet
fis-settur agrikolu għandha tkun ta’ ammont totali ta’
EUR 2 800 miljun, b’pagamenti annwali ta’
EUR 400 miljun kull wieħed (fi prezzijiet tal-2011)
għall-perjodu mill-2014 sal-2020, u jistabbilixxi li l-ammont ta’ din
ir-riżerva għandu jiddaħħal fl-Intestatura 2 tal-Qafas
Finanzjarju Pluriennali. L-ammont tar-riżerva li għandu
tjiddaħħal fl-Abbozz tal-Baġit tal-Kummissjoni għall-2016
huwa EUR 441.6 miljun fi prezzijiet attwali, li huma koperti minn tnaqqis
fil-pagamenti diretti mniżżlin fl-Anness I tar-Regolament (UE) Nru
1307/2013 tal-Parlament Ewropew u tal-Kunsill tas-17 ta’ Diċembru 2013 li
jistabbilixxi regoli għal pagamenti diretti lill-bdiewa taħt skemi
ta’ appoġġ fil-qafas tal-politika agrikola komuni[2].
Barra minn hekk, sabiex jiġi żgurat
li l-ammonti għall-finanzjament tal-Politika Agrikola Komuni (il-PAK)
iħarsu s-sublimiti massimi annwali għan-nefqa relatata mas-suq u
għall-pagamenti diretti tal-Intestatura 2 stipulati fir-Regolament
tal-Kunsill (UE, Euratom) Nru 1311/2013
tat-2 ta’ Diċembru 2013 li jistabbilixxi l-qafas
finanzjarju pluriennali għas-snin 2014-2020[3],
il-mekkaniżmu tad-dixxiplina finanzjarja jrid jiġi applikat meta
t-tbassir tal-finanzjament tal-pagamenti diretti u tan-nefqa relatata mas-suq
jindika li jkun se jinqabeż is-sublimitu massimu annwali
tal-Intestatura 2 stabbilit fil-Qafas Finanzjarju Pluriennali u
aġġustat bi kwalunkwe trasferiment finanzjarju bejn il-Fond Agrikolu
Ewropew ta’ Garanzija (l-FAEG) u l-Fond Agrikolu Ewropew
għall-Iżvilupp Rurali (l-FAEŻR). Dan il-bilanċ nett
disponibbli għan-nefqa tal-FAEG għall-2016 huwa stipulat
mir-Regolament ta’ Implimentazzjoni tal-Kummissjoni (UE) Nru 2015/141[4] skont l-Artikolu 16
tar-Regolament (UE) Nru 1306/2013, u jammonta għal EUR 43 949 miljun.
Fit-tfassil tal-Abbozz tal-Baġit
għall-2016, l-ewwel stimi tal-baġit għall-pagamenti diretti u
għan-nefqa relatata mas-suq urew li l-bilanċ nett disponibbli
għan-nefqa tal-FAEG għall-2016 x’aktarx li ma jinqabiżx, u
għalhekk m’hemmx bżonn ta’ iktar dixxiplina finanzjarja.
Fid-dawl ta’ dan, il-Kummissjoni qiegħda
tippreżenta proposta sabiex tiġi stabbilita r-rata ta’
aġġustament għall-pagamenti diretti għas-sena kalendarja
tal-2015, li, skont l-Artikolu 26(3) tar-Regolament (UE)
Nru 1306/2013, għandha tiġi adottata mill-Parlament Ewropew u
mill-Kunsill sat-30 ta’ Ġunju 2015. Jekk din ir-rata ta’
aġġustament tkun għadha ma ġietx stabbilita sat-30 ta’ Ġunju 2015,
il-Kummissjoni għandha tistabbilixxi dik ir-rata skont dak l-istess
Artikolu. 
2.           IR-RIŻULTATI
TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET
TAL-IMPATT
Din il-proposta timplimenta r-regoli previsti
fl-Artikolu 26 tar-Regolament (UE) Nru 1306/2013 u fl-Artikolu 8
tar-Regolament (UE) Nru 1307/2013. Ma kienx hemm bżonn li ssir
konsultazzjoni minn qabel mal-partijiet interessati dwar il-proposta, jew li
titħejja valutazzjoni tal-impatt dwarha.
3.           L-ELEMENTI LEGALI
TAL-PROPOSTA
Din il-proposta tistabbilixxi r-rata ta’
aġġustament tad-dixxiplina finanzjarja għas-sena kalendarja
2015, f’perċentwal. 
Ladarba l-Istati Membri għandhom
il-possibbiltà li jagħmlu pagamenti tard lill-bdiewa barra mill-perjodu
regolatorju tal-pagamenti li japplika għall-pagamenti diretti, u ladarba
r-rata ta’ aġġustament tad-dixxiplina finanzjarja tvarja minn sena
kalendarja għall-oħra, l-ammonti tal-pagamenti diretti li
għandhom jingħataw lill-bdiewa m’għandhomx jiġu affettwati
mid-dixxiplina finanzjarja b’mod differenti skont meta l-Istati Membri
jagħmlu l-pagament lill-bdiewa. Għalhekk, biex jiġi żgurat
it-trattament ugwali tal-bdiewa, ir-rata ta’ aġġustament għandha
tiġi applikata għall-ammonti tal-pagamenti diretti li għandhom
jingħataw lill-bdiewa għall-applikazzjonijiet
għall-għajnuna mressqin fis-sena kalendarja tal-2015 biss,
irrispettivament minn meta fil-fatt isir il-pagament lill-bidwi.
L-Artikolu 8(1) tar-Regolament (UE) Nru
1307/2013 jistipula li r-rata ta’ aġġustament applikata
għall-pagamenti diretti għandha tapplika biss għall-pagamenti
diretti li jaqbżu l-EUR 2 000. Il-Bulgarija, ir-Rumanija u l-Kroazja
jinsabu fil-proċess tad-dħul gradwali tal-pagamenti diretti fis-sena
kalendarja 2015. Għalhekk, id-dixxiplina finanzjarja mhix se tapplika
f’dawn l-Istati Membri.
4.           L-IMPLIKAZZJONI
BAĠITARJA
Il-kalkolu tar-rata ta’ aġġustament
tad-dixxiplina finanzjarja jifforma parti mit-tħejjija tal-Abbozz
tal-Baġit għall-2016. 
L-ammont tar-riżerva
għall-kriżijiet fis-settur agrikolu, li huwa previst li
jiddaħħal fl-Abbozz tal-Baġit tal-Kummissjoni għall-2016,
huwa EUR 441.6 miljun fi prezzijiet kurrenti. L-ewwel stimi
tal-approprjazzjonijiet tal-baġit għall-pagamenti diretti u
għan-nefqa relatata mas-suq urew li l-bilanċ nett disponibbli
għan-nefqa tal-FAEG għall-2016 x’aktarx li ma jinqabiżx.
Għalhekk, it-tnaqqis totali li
jirriżulta mill-applikazzjoni tad-dixxiplina finanzjarja jammonta
għal EUR 441.6 miljun. Il-perċentwal tar-rata ta’
aġġustament tad-dixxiplina finanzjarja huwa ta’ 1.393041 %. Dan
ġie kkalkulat billi tqies il-fatt li għandu japplika biss
għall-ammonti ta’ pagamenti diretti għal kull bidwi li jkunu
ogħla minn EUR 2 000, u li mhux se japplika fl-Istati Membri kollha.
L-applikazzjoni ta’ din ir-rata ta’
aġġustament se twassal għal tnaqqis fl-ammonti tal-pagamenti
diretti għal-linji baġitarji li jkopru n-nefqa marbuta
mal-applikazzjonijiet għall-għajnuna mressqin mill-bdiewa
għas-sena kalendarja 2015 (is-sena finanzjarja 2016). 
5.           ELEMENTI FAKULTATTIVI
Minbarra li jistabbilixxi r-rata ta’
aġġustament stipulata b’dan ir-Regolament, l-Artikolu 26(4)
tar-Regolament (UE) Nru 1306/2013 jagħti wkoll lill-Kummissjoni
l-possibbiltà li tadotta atti ta’ implimentazzjoni li jadattaw din ir-rata
abbażi ta’ informazzjoni ġdida li jkollha fil-pussess tagħha.
Meta tiġi biex tħejji l-Ittra ta’ Emenda għall-Abbozz tal-Baġit
għall-2016 f’Ottubru tal-2015, il-Kummissjoni se tanalizza mill-ġdid
it-tbassir tagħha għan-nefqa marbuta mas-suq u għall-pagamenti
diretti, u se tadotta l-adattament tar-rata tal-aġġustament, jekk dan
ikun xieraq, sal-1 ta’ Diċembru 2015. 
2015/0070 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jiffissa r-rata ta’ aġġustament
prevista fir-Regolament tal-Kunsill (KE) Nru 1306/2013
għall-pagamenti diretti għas-sena kalendarja 2015
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b’mod partikulari l-Artikolu 43(2)
tiegħu,
Wara li kkunsidraw il-proposta tal-Kummissjoni
Ewropea,
Wara li l-abbozz tal-att leġiżlattiv
intbagħat lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[5],
Filwaqt li jaġixxu skont
il-proċedura leġiżlattiva ordinarja,
Billi:
(1)       L-Artikolu 25
tar-Regolament (UE) Nru 1306/2013 tal-Parlament Ewropew u tal-Kunsill[6] jistipula li trid
tiġi stabbilita riżerva maħsuba biex tipprovdi appoġġ
addizzjonali għas-settur agrikolu f’każ ta’ kriżijiet kbar li
jolqtu l-produzzjoni jew id-distribuzzjoni agrikola, billi, fil-bidu ta’ kull
sena, jiġi applikat tnaqqis fil-pagamenti diretti permezz
tal-mekkaniżmu tad-dixxiplina finanzjarja msemmi fl-Artikolu 26 ta’
dak ir-Regolament.
(2)       L-Artikolu 26(1)
tar-Regolament (UE) Nru 1306/2013 jistipula li sabiex jiġi
żgurat li jitħarsu l-limiti massimi annwali stabbiliti fir-Regolament
tal-Kunsill (UE, Euratom) Nru 1311/2013[7]
għall-finanzjament tan-nefqa relatata mas-suq u tal-pagamenti diretti,
trid tiġi stabbilita rata ta’ aġġustament għall-pagamenti
diretti meta t-tbassir tal-finanzjament tal-miżuri ffinanzjati skont dak
is-sublimitu massimu għal sena finanzjarja partikolari jindika li jkunu se
jinqabżu l-limiti massimi annwali applikabbli.
(3)       L-ammont tar-riżerva
għal kriżijiet fis-settur agrikolu, li huwa previst li
jiddaħħal fl-Abbozz tal-Baġit tal-Kummissjoni għall-2016,
huwa EUR 441.6 miljun fi prezzijiet kurrenti. Biex jiġi kopert
dan l-ammont, il-mekkaniżmu tad-dixxiplina finanzjarja jrid japplika
għall-pagamenti diretti fil-qafas tal-iskemi ta’ appoġġ
mniżżlin fl-Anness I tar-Regolament tal-Kunsill (KE)
Nru 1307/2013  tal-Parlament Ewropew u tal-Kunsill[8] għas-sena
kalendarja tal-2015. 
(4)       It-tbassir preliminari
għall-pagamenti diretti u għan-nefqa relatata mas-suq li
għandhom jiġu stabbiliti fl-Abbozz tal-Baġit tal-Kummissjoni
għall-2016 jindika li m’hemmx bżonn ta’ iktar dixxiplina finanzjarja.
(5)       Skont l-Artikolu 26(2)
tar-Regolament (UE) Nru 1306/2013, il-Kummissjoni trid tressaq proposta
lill-Parlament Ewropew u lill-Kunsill dwar ir-rata ta’ aġġustament sa
mhux aktar tard mill-31 ta’ Marzu tas-sena kalendarja li għaliha
tkun tapplika dik ir-rata ta’ aġġustament. 
(6)       B’mod ġenerali,
il-bdiewa li jressqu applikazzjoni għall-għajnuna
għall-pagamenti diretti għal sena kalendarja waħda (N)
jitħallsu f’perjodu fiss tal-pagamenti li jkun fis-sena finanzjarja (N+1).
Madankollu, l-Istati Membri għandhom il-possibbiltà, sa ċertu limitu,
li jagħmlu pagamenti tard lill-bdiewa wara dan il-perjodu tal-pagamenti,
mingħajr limitu taż-żmien. It-tali pagamenti tard jistgħu
jsiru f’sena finanzjarja iktar tard. Meta d-dixxiplina finanzjarja tiġi
applikata għal sena kalendarja partikolari, ir-rata ta’
aġġustament m’għandhiex tiġi applikata għal pagamenti
li għalihom l-applikazzjonijiet għall-għajnuna jkunu tressqu fi
snin kalendarji oħrajn, minbarra dik li għaliha tapplika d-dixxiplina
finanzjarja. Għalhekk, biex jiġi żgurat it-trattament ugwali
tal-bdiewa, huwa xieraq li jiġi stipulat li r-rata ta’
aġġustament għandha tiġi applikata biss
għall-pagamenti li għalihom l-applikazzjonijiet
għall-għajnuna jkunu tressqu fis-sena kalendarja li għaliha
tapplika d-dixxiplina finanzjarja, irrispettivament minn meta jsir il-pagament
lill-bdiewa.
(7)       L-Artikolu 8(1)
tar-Regolament (UE) Nru 1307/2013 jistipula li r-rata ta’
aġġustament għall-pagamenti diretti determinata skont
l-Artikolu 26 tar-Regolament (UE) Nru 1306/2013 għandha tapplika
biss għall-pagamenti diretti li jkunu ta’ iktar minn EUR 2 000
li għandhom jingħataw lill-bdiewa fis-sena kalendarja korrispondenti.
Barra minn hekk, l-Artikolu 8(2) tar-Regolament (UE) Nru 1307/2013
jistipula li b’riżultat tal-introduzzjoni gradwali ta’ pagamenti diretti,
ir-rata ta’ aġġustament għandha tibda tapplika
għall-Bulgarija u għar-Rumanija
mill-1 ta’ Jannar 2016, u għall-Kroazja mill-1 ta’ Jannar 2022.
B’hekk ir-rata ta’ aġġustament li trid tiġi stabbilita b’dan
ir-Regolament m’għandhiex tapplika għal pagamenti lill-bdiewa f’dawk
l-Istati Membri.
(8)       Sal-1 ta’ Diċembru 2015,
ir-rata ta’ aġġustament iffissata b’dan ir-Regolament tista’
tiġi adattata mill-Kummissjoni skont l-Artikolu 26(4) tar-Regolament (UE)
Nru 1306/2013, abbażi ta’ informazzjoni ġdida li jkollha fil-pussess
tagħha, 
ADOTTAW DAN IR-REGOLAMENT:
Artikolu 1
1.           Sabiex jiġi applikat
l-aġġustament previst fl-Artikoli 25 u 26 tar-Regolament (UE)
Nru 1306/2013 u skont l-Artikolu 8(1) tar-Regolament (UE)
Nru 1307/2013, l-ammonti tal-pagamenti diretti fil-qafas tal-iskemi ta’
appoġġ imniżżla fl-Anness I tar-Regolament (KE)
Nru 1307/2013, li jkunu ta’ iktar minn EUR 2 000 u li
għandhom jingħataw lil bidwi għal applikazzjoni
għall-għajnuna mressqa għas-sena kalendarja tal-2015,
għandhom jitnaqqsu b’1.393041 %..
2.           It-tnaqqis previst
fil-paragrafu 1 m’għandux japplika għall-Bulgarija,
għall-Kroazja jew għar-Rumanija.
Artikolu 2
Dan ir-Regolament għandu jidħol
fis-seħħ fis-seba’ jum wara dak tal-pubblikazzjoni tiegħu f’Il-Ġurnal
Uffiċjali tal-Unjoni Ewropea.
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmul fi Brussell,
Għall-Parlament Ewropew                            Għall-Kunsill
Il-President                                                    Il-President
 DIKJARAZZJONI FINANZJARJA || FS/15/RB/aj 361752 
 6.15.2015.1 
   || DATA: 27/01/2015   
 1. || INTESTATURA TAL-BAĠIT: Ara t-tbassir tal-baġit wara d-dixxiplina finanzjarja għal kull partita tal-baġit hawn taħt: 05 03 01 02 (SPUE) 05 03 01 07 (Pagament ridistributtiv) 05 03 01 10 (BPS)* 05 03 01 11 (Pagament għal prattiki agrikoli ta’ benefiċċju għall-klima u l-ambjent) 05 03 01 12 (Pagament għal żoni b’restrizzjonijiet naturali) 05 03 01 13 (Pagament lill-bdiewa żgħażagħ) 05 03 02 40 (Għajnuna għaż-żona għall-qoton) 05 03 02 50 (POSEI – programmi ta’ appoġġ Komunitarju) 05 03 02 52 (POSEI – il-Gżejjer tal-Eġew) 05 03 02 60 (Appoġġ akkoppjat volontarju) 05 03 02 61 (Skema għall-azjendi agrikoli ż-żgħar) 05 03 10 (Riżerva għal kriżijiet fis-settur agrikolu) * qabel ma jitqies id-dħul assenjat || APPROPRJAZZJONIJIET: f’miljuni ta’ EUR 4 236.0 1 251.0 18 307.0   12 239.0 3.0 549.0 241.0 416.0 17.0 4 047.0 p.m 441.6   
 2. || TITLU:   Proposta għal REGOLAMENT TAL-PARLAMENT EWROPEW U TAL-KUNSILL li jiffissa r-rata ta’ aġġustament prevista fir-Regolament tal-Kunsill (KE) Nru 1306/2013 għall-pagamenti diretti għas-sena kalendarja 2015 
 3. || BAŻI LEGALI:   L-Artikolu 43(2) tat-Trattat dwar il-Funzjonament tal-Unjoni Ewropea.   
 4. || GĦANIJIET: Dan ir-Regolament jistabbilixxi r-rata ta’ aġġustament tad-dixxiplina finanzjarja li għandha tiġi applikata għall-ammonti tal-pagamenti diretti li jkunu ta’ iktar minn EUR 2 000 u li għandhom jingħataw lill-bdiewa għall-applikazzjonijiet għall-għajnuna mressqin għas-sena kalendarja 2015. 
 5. || IMPLIKAZZJONIJIET FINANZJARJI || FUQ PERJODU TA’ 12-IL XAHAR (f’miljuni ta’ EUR) || GĦAS-SENA FINANZJARJA ATTWALI 2015 (f’miljuni ta’ EUR) || GĦAS-SENA FINANZJARJA LI JMISS 2016 (f’miljuni ta’ EUR) 
 5.0 || NEFQA -               MAĦRUĠ MILL-BAĠIT TAL-UE (RIFUŻJONIJIET / INTERVENTI) -               AWTORITAJIET NAZZJONALI -               OĦRAJN || - 441.6 + 441.6 || m.a. || - 441.6 + 441.6 
 5.1 || DĦUL -               RIŻORSI PROPRJI TAL-UE IMPOSTI / DAZJI DOGANALI -               NAZZJONALI ||   ||   ||   
   ||   || 2016 || 2017 || 2018 || 2019 
 5.0.1 || STIMA TAN-NEFQA ||   ||   ||   ||   
 5.1.1 || STIMA TAD-DĦUL ||   ||   ||   ||   
 5.2 || METODU TAL-KALKOLU: Ara l-kummenti 
 6.0 || IL-PROĠETT JISTA’ JIĠI FFINANZJAT MILL-APPROPRJAZZJONIJIET IMDAĦĦLIN FIL-KAPITOLU RILEVANTI TAL-BAĠIT ATTWALI? || m.a. 
 6.1 || IL-PROĠETT JISTA’ JIĠI FFINANZJAT PERMEZZ TA’ TRASFERIMENT BEJN IL-KAPITOLI TAL-BAĠIT ATTWALI? || m.a. 
 6.2 || SE JKUN MEĦTIEĠ BAĠIT SUPPLIMENTARI? || LE 
 6.3 || SE JKUN MEĦTIEĠ LI JIDDAĦĦLU APPROPRJAZZJONIJIET F’BAĠITS FUTURI? || LE 
 OSSERVAZZJONIJIET:   Il-kalkolu tar-rata ta’ aġġustament tad-dixxiplina finanzjarja jifforma parti mit-tħejjija tal-Abbozz tal-Baġit għall-2016. L-ammont tar-riżerva għall-kriżijiet fis-settur agrikolu, li huwa previst li jiddaħħal fl-Abbozz tal-Baġit tal-Kummissjoni għall-2016, huwa EUR 441.6 miljun fi prezzijiet kurrenti. Abbażi tal-ewwel stimi tal-approprjazzjonijiet tal-baġit għall-pagamenti diretti u għan-nefqa relatata mas-suq, il-bilanċ nett disponibbli għan-nefqa tal-FAEG għall-2016 x’aktarx li ma jinqabiżx. Għalhekk, it-tnaqqis totali li jirriżulta mill-applikazzjoni tad-dixxiplina finanzjarja jammonta għal EUR 441.6 miljun. Il-perċentwal tar-rata ta’ aġġustament tad-dixxiplina finanzjarja huwa ta’ 1.393041 %. Dan ġie kkalkulat billi tqies il-fatt li hija għandha tapplika biss għal ammonti li jkunu ta’ iktar minn EUR 2 000, u li hija se tapplika fl-Istati Membri kollha, ħlief fil-Bulgarija, r-Rumanija u l-Kroazja. Minħabba li l-pagamenti diretti fil-Bulgarija, fir-Rumanija u fil-Kroazja jinsabu fil-proċess tal-introduzzjoni gradwali tagħhom fis-sena kalendarja tal-2015, id-dixxiplina finanzjarja mhix se tapplika għal dawn l-Istati Membri. L-applikazzjoni ta’ din ir-rata ta’ aġġustament se twassal għal tnaqqis fl-ammonti tal-pagamenti diretti għal-linji baġitarji li jkopru n-nefqa marbuta mal-applikazzjonijiet għall-għajnuna mressqin mill-bdiewa għas-sena kalendarja 2015 (is-sena finanzjarja 2016). L-ammonti stmati tat-tnaqqis minħabba d-dixxiplina finanzjarja għal kull partita tal-baġit huma kif ġej:   05 03 01 02 (SPUE) 05 03 01 07 (Pagament ridistributtiv) 05 03 01 10 (BPS) 05 03 01 11 (Pagament għal prattiki agrikoli ta’ benefiċċju għall-klima u l-ambjent) 05 03 01 12 (Pagament għal żoni b’restrizzjonijiet naturali) 05 03 01 13 (Pagament lill-bdiewa żgħażagħ)   05 03 02 40 (Għajnuna għaż-żona għall-qoton) 05 03 02 50 (POSEI – programmi ta’ appoġġ Komunitarju) 05 03 02 52 (POSEI – il-Gżejjer tal-Eġew) 05 03 02 60 (Appoġġ akkoppjat volontarju) 05 03 02 61 (Skema għall-azjendi agrikoli ż-żgħar)   Total || f’miljuni ta’ EUR 31.1 12.0           212.2            128.1    0.0  5.7           3.3           4.2 0.1 44.9          p.m.   441.6 
Ir-Regolament
  propost għandu implikazzjonijiet baġitarji minħabba li l-ewwel
  stimi tal-approprjazzjonijiet tal-baġit għall-pagamenti diretti
  (qabel ma tqieset id-dixxiplina finanzjarja) tnaqqsu bl-ammonti murija hawn
  fuq, wara li ġiet applikata r-rata ta’ aġġustament proposta
  f’dan l-abbozz tar-Regolament. Għalhekk, l-approprjazzjonijiet mitlubin
  għall-Kapitolu 05 03 (Pagamenti diretti) u previsti li
  jiddaħħlu fl-Abbozz tal-Baġit għall-2016, mogħtija
  fil-punt 1 ta’ din id-dikjarazzjoni finanzjarja għall-partiti
  tal-baġit li huma suġġetti għad-dixxiplina finanzjarja,
  jiżguraw li jiġi stabbilit l-ammont tar-riżerva
  għall-kriżijiet fis-settur agrikolu.
[1]               ĠU L 347, 20.12.2013, p. 549.
[2]               ĠU L 347, 20.12.2013, p. 608.
[3]               ĠU L 347, 20.12.2013, p. 884.
[4]               Ir-Regolament ta’ Implimentazzjoni tal-Kummissjoni (UE)
2015/141 tad-29 ta’ Jannar 2015 li jemenda r-Regolament ta’ Implimentazzjoni
tal-Kummissjoni (UE) Nru 367/2014 li jiffissa l-bilanċ nett disponibbli
għan-nefqa tal-FAEG (ĠU L 24, 30.1.2015, p. 11). 
[5]               ĠU C , , p. .
[6]               Ir-Regolament (UE) Nru 1306/2013 tal-Parlament
Ewropew u tal-Kunsill tas-17 ta’ Diċembru 2013 dwar
il-finanzjament, il-ġestjoni u l-monitoraġġ tal-politika
agrikola komuni u li jħassar ir-Regolamenti tal-Kunsill (KEE)
Nru 352/78, (KE) Nru 165/94, (KE) Nru 2799/98, (KE)
Nru 814/2000, (KE) Nru 1290/2005 u (KE) Nru 485/2008 (ĠU
L 347, 20.12.2013, p. 549).
[7]               Ir-Regolament tal-Kunsill (UE, Euratom)
Nru 1311/2013 tat-2 ta’ Diċembru 2013 li jistabbilixxi
l-qafas finanzjarju pluriennali għas-snin 2014-2020 (ĠU L 347,
20.12.2013, p. 884).
[8]               Ir-Regolament (UE) Nru 1307/2013 tal-Parlament
Ewropew u tal-Kunsill tas-17 ta’ Diċembru 2013 li
jistabbilixxi regoli għal pagamenti diretti lill-bdiewa taħt skemi
ta’ appoġġ fil-qafas tal-politika agrikola komuni u li jħassar
ir-Regolament tal-Kunsill (KE) Nru 637/2008 u r-Regolament tal-Kunsill
(KE) Nru 73/2009 (ĠU L 347, 20.12.2013, p. 608).